Иондук приборлор

Иондук приборлор – таасири газдагы же металл буусундагы электр разряддарына негпзделген газ разряддуу куралдар. Бул прпборлорго инерттүү газдар (He, Ne, Ar, Kr, Хе), сымап буусу же суутек толтурулат. Иондук приборлордун иштөөсү электроддордун арасында пайда болуучу газ плазмасы аркылуу электр агымынын өтүүсүнө негизделген. Иондук приборлордо вакуум приборлорундай эле негизги электр агымын электрондор түзөт. Иондордун ролу негизинен электрондордун көлөмдүү заряддарынын терс таасирин жоюуга багытталган. Иондук приборлор импульстуу түзүлүштөрдө (тиратрондо), чыңалууну индикациялоо үчүн (сигнал бергич неон лампасы жана башкалар), чыңалууну турукташтыруу үчүн (стабиотрон), кубаттуу түзөткүчтөрдө (сымап вентили, игнитрон), разряддоочу жана электр чынжырларын коммутациялоодо (тригатрон жана башкалар), электр энергиясын жарыкка айландыруу үчүн (жарыктын газ разряддоочу булактары) жана ушундай сыяктуу колдонулат.
Категория:Химия 
 Колдонулган адабияттар 
 “Кыргызстан” улуттук энциклопедиясы: 3-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2011. 784 бет, илл. ISBN 978 9967-14-074 -5